En 50-årig mand fra Brønderslev er ved Retten i Hjørring blevet idømt tre måneders ubetinget fængsel for i to tilfælde at true personer med en økse. Det oplyser senioranklager ved Nordjyllands Politi Lone Lyngsø. Første episode fandt sted i juli 2020, hvor den 50-årig truede sin boligudlejer samt en anden person ved at hæve en økse over hovedet og sige: "I skal fandme ikke genere mig". Den anden episode fandt sted senere på året i oktober, da to personer fra Brønderslev Forsyning var til stede hos den nu dømte for at lukke for vandforsyningen, som den 50-årige havde genåbnet, selvom Brønderslev Forsyning tidligere havde lukket for vandet. Den 50-årige stod med en økse i hånden og sagde til de to personer fra forsyningen, at de skulle stoppe med, hvad de havde gang i, hvilket fik dem til at opgive deres arbejde og forlade adressen. Anklager Lone Lyngsø oplyser, at det endnu er uvist, hvordan den 50-årige forholder sig til dommen, da der var tale om en udeblivelsesdom.

Referat:
Mand fra Brønderslev truede blandt andet to personer fra Brønderslev Forsyning, som ville lukke for vandforsyningen.